CELEX: 62019TN0657
Language: el
Date: 2019-09-28 00:00:00
Title: Υπόθεση T-657/19: Προσφυγή της 28ης Σεπτεμβρίου 2019 – Feralpi κατά Επιτροπής

25.11.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 399/89
            
         
      Προσφυγή της 28ης Σεπτεμβρίου 2019 – Feralpi κατά Επιτροπής
      (Υπόθεση T-657/19)
      (2019/C 399/108)
      Γλώσσα διαδικασίας: η ιταλική
      
         Διάδικοι
      
      
         Προσφεύγουσα: Feralpi Holding SpA (Brescia, Ιταλία) (εκπρόσωποι: G. Roberti και I. Perego, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει, εν όλω ή εν μέρει, την απόφαση της Επιτροπής κατά το μέτρο που αφορά την προσφεύγουσα·
               
            
                  —
               
               
                  να ακυρώσει ή τουλάχιστον να μειώσει το πρόστιμο που επιβλήθηκε στην προσφεύγουσα με την απόφαση της Επιτροπής·
               
            
                  —
               
               
                  ενδεχομένως, να κηρύξει παράνομο και ανεφάρμοστο το άρθρο 25, παράγραφοι 3 έως 6, του κανονισμού (ΕΚ) 1/2003·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Η προσφυγή στρέφεται κατά της αποφάσεως της Επιτροπής C(2019) 4969 final της 4ης Ιουλίου 2019, σχετικά με παράβαση του άρθρου 65 της Συνθήκης ΕΚΑΧ – υπόθεση AT.37956 – Ράβδοι οπλισμού σκυροδέματος, που κοινοποιήθηκε στις 18 Ιουλίου 2019.
      Προς στήριξη της προσφυγής της, η προσφεύγουσα προβάλλει επτά λόγους ακυρώσεως.
      
                  1.
               
               
                  Πρώτος λόγος: η Επιτροπή παρέβη το άρθρο 50 του Χάρτη Θεμελιωδών Δικαιωμάτων της Ευρωπαϊκής Ένωσης (στο εξής: Χάρτης).
               
            
                  2.
               
               
                  Δεύτερος λόγος: η Επιτροπή παρέβη τα άρθρα 41, 47 και 51 του Χάρτη και το άρθρο 6 της Ευρωπαϊκής Σύμβασης για την Προάσπιση των Δικαιωμάτων του Ανθρώπου και των Θεμελιωδών Ελευθεριών (στο εξής: ΕΣΔΑ) και παραβίασε την υποχρέωση αιτιολογήσεως, στο μέτρο που δεν έλαβε υπόψη την υπερβολική διάρκεια της διαδικασίας πριν εκδώσει εκ νέου, για τρίτη φορά, την ίδια απόφαση περί επιβολής προστίμου.
               
            
                  3.
               
               
                  Τρίτος λόγος: η Επιτροπή παρέβη τα άρθρα 41, 47 και 51 του Χάρτη και το άρθρο 6 της ΕΣΔΑ και παραβίασε την υποχρέωση αιτιολογήσεως, στο μέτρο που, αν είχε λάβει υπόψη τη διάρκεια και τις ιδιαιτερότητες της διαδικασίας, δεν θα είχε εκδώσει εκ νέου, για τρίτη φορά, την ίδια απόφαση περί επιβολής προστίμου.
               
            
                  4.
               
               
                  Τέταρτος λόγος: η Επιτροπή παρέβη τα άρθρα 41 και 47 του Χάρτη και το άρθρο 6 της ΕΣΔΑ και παραβίασε την αρχή της αναλογικότητας καθώς και την υποχρέωση αιτιολογήσεως, καθόσον κατά την άσκηση της εξουσίας εκτιμήσεως περί επανέκδοσης που διαθέτει δεν προέβη σε ορθή στάθμιση των συμφερόντων.
               
            
                  5.
               
               
                  Πέμπτος λόγος: η Επιτροπή παρέβη το άρθρο 41 του Χάρτη, παραβίασε την αρχή της προστασίας των δικαιωμάτων άμυνας και παρέβη τα άρθρα 14 και 27, παράγραφος 1, του κανονισμού 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης ΕΚ, καθώς και τα άρθρα 11, 12 και 14 του κανονισμού 773/2004 της Επιτροπής, της 7ης Απριλίου 2004, σχετικά με τη διεξαγωγή από την Επιτροπή των διαδικασιών δυνάμει των άρθρων 81 και 82 της Συνθήκης ΕΚ, καθόσον η ακρόαση που διοργανώθηκε στη διάρκεια της διαδικασίας δεν ήταν ικανή να θεραπεύσει την έλλειψη νομιμότητας που το Δικαστήριο διαπίστωσε με την απόφαση της 21ης Σεπτεμβρίου 2017, Feralpi κατά Επιτροπής (C-85/15 P, ΕU:C:2017:709).
               
            
                  6.
               
               
                  Έκτος λόγος: η Επιτροπή παρέβη το άρθρο 65 ΕΚΑΧ και παραβίασε την αρχή του τεκμηρίου αθωότητας, καθόσον δεν τήρησε τις αρχές περί του βάρους απόδειξης, προκειμένου να καταλήξει ότι η προσφεύγουσα είχε συμμετάσχει στη σύμπραξη κατά την περίοδο 1989-1995.
               
            
                  7.
               
               
                  Έβδομος λόγος: η Επιτροπή παρέβη το άρθρο 65 ΕΚΑΧ στο μέτρο που έκρινε ότι είχε διαπιστωθεί μαι ενιαία, σύνθετη και διαρκής σύμπραξη η οποία, καθόσον αφορά την προσφεύγουσα, είχε διαρκέσει από το 1989 έως το 2000.